Den sikreste prevensjonsmetoden er hormonell prevensjon, som eksempelvis p-piller eller p-stav. Dersom en ønsker prevensjon uten hormon, er kondom det beste alternativet for ungdom. Kondom er også det eneste prevensjonsmidlet som beskytter både mot smittsom kjønnssykdom og ufrivillig graviditet. Det finnes i realiteten ingen «sikre perioder» i menstruasjonssyklusen til jenter. Det vil si perioder hvor en kan ha ubeskyttet samleie uten risiko for graviditet. Dette fordi vi vet at sædceller kan overleve opptil en uke i skjede og livmor, samtidig kan tid for eggløsning variere med et par-tre dager selv om en har regelmessig menstruasjonssyklus.